KOMISIJOS ATASKAITA EUROPOS PARLAMENTUI IR TARYBAI dėl Europos Parlamento ir Tarybos reglamento (EB) Nr. 453/2008 dėl Bendrijos ketvirtinės statistikos apie laisvas darbo vietas įgyvendinimo /* KOM/2010/0421 galutinis */





[pic] | EUROPOS KOMISIJA | Briuselis, 2010.8.4 KOM(2010) 421 galutinis KOMISIJOS ATASKAITA EUROPOS PARLAMENTUI IR TARYBAI dėl Europos Parlamento ir Tarybos reglamento (EB) Nr. 453/2008 dėl Bendrijos ketvirtinės statistikos apie laisvas darbo vietas įgyvendinimo KOMISIJOS ATASKAITA EUROPOS PARLAMENTUI IR TARYBAI dėl Europos Parlamento ir Tarybos reglamento (EB) Nr. 453/2008 dėl Bendrijos ketvirtinės statistikos apie laisvas darbo vietas įgyvendinimo 1. Įžanga Laisvų darbo vietų duomenys yra svarbūs analizuojant paklausą darbo rinkoje. Komisijai ir Europos centriniam bankui ketvirtiniai laisvų darbo vietų statistiniai duomenys reikalingi trumpalaikiams verslo ciklo ir darbo rinkos pokyčiams stebėti. Komisijai, siekiančiai įgyvendinti Europos užimtumo strategiją, reikalingi laisvų darbo vietų pagal ekonominės veiklos rūšis duomenys, kad būtų galima stebėti ir analizuoti darbo jėgos paklausos lygį ir struktūrą. 2008 m. balandžio 23 d. Europos Parlamento ir Tarybos reglamentu (EB) Nr. 453/2008 dėl Bendrijos ketvirtinės statistikos apie laisvas darbo vietas[1] sukurta ketvirtinės laisvų darbo vietų statistikos rengimo, perdavimo ir vertinimo sistema. Reglamento (EB) Nr. 453/2008 10 straipsnyje nustatyta, kad Komisija Europos Parlamentui ir Tarybai iki 2010 m. birželio 24 d., o po to kas trejus metus, teikia jo įgyvendinimo ataskaitą. Šioje ataskaitoje vertinama valstybių narių pateiktos statistikos kokybė ir Europos suvestinių rodiklių kokybė, ir įvardijamos sritys, kurias būtų galima tobulinti. Tai pirmoji ataskaita, kurią Komisija turi pateikti Europos Parlamentui ir Tarybai. 2. Įgyvendinimo etapai 2.1 Įgyvendinimo reglamentai Patvirtinus Reglamentą (EB) Nr. 453/2008, netrukus buvo patvirtinti du įgyvendinimo Komisijos reglamentai, apimantys išsamius aspektus, kurie, remiantis Reglamentu (EB) Nr. 453/2008, turėjo būti tiksliau apibrėžti taikant komiteto procedūrą. - Komisijos reglamente (EB) Nr. 1062/2008[2] nustatyta: • Sezoninio išlyginimo tvarka taikant Reglamento (EB) Nr. 453/2008 3 straipsnio 3 dalį. Jame nurodyta, kad pagal sezoną išlyginti duomenys turi būti pradedami perduoti ne vėliau kaip tada, kai yra prieinamos bent 16 stebimų laikotarpių laiko eilutės. Reglamento priede taip pat nustatyta, kuriuo NACE 2 red. suvestinių duomenų lygmeniu turėtų būti perduodami duomenys. • Kokybės ataskaitų, kurias valstybės narės turi teikti Komisijai pagal Reglamento (EB) Nr. 453/2008 6 straipsnio 2 dalį, struktūra, turinys ir perdavimo datos. Pirmoji kokybės ataskaita turi būti perduota Komisijai ne vėliau kaip iki 2011 m. rugpjūčio 31 d. - Komisijos reglamente (EB) Nr. 19/2009[3] nagrinėjami šie aspektai: • Apibrėžtys, susijusios su „laisva darbo vieta“ taikant Reglamento (EB) Nr. 453/2008 2 straipsnio 1 dalį, visų pirma išvardyti „aktyvūs veiksmai ieškant tinkamo kandidato“ ir apibrėžtas „tam tikras laikotarpis“ laisvai darbo vietai užpildyti. • Ketvirtinės statistikos rinkimo ataskaitinės datos, pirmenybę skiriant nuolatiniam duomenų rinkimui arba tipiško ketvirtinio vidurkio apskaičiavimui. • Reglamento (EB) Nr. 453/2008 5 straipsnio 1 dalyje nurodyti perdavimo terminai ir pirmojo ataskaitinio ketvirčio data. Nustatyta, kad perdavimo terminas yra 70 dienų nuo ketvirčio pabaigos. Tos valstybės narės, kuriose darbuotojų skaičius sudaro daugiau nei 3 proc. viso Europos Sąjungos darbuotojų skaičiaus, bendrą laisvų darbo vietų ir užimtų darbo vietų skaičių turėtų atsiųsti per 45 dienas. 2010 m. pirmas ketvirtis yra pirmasis ataskaitinis ketvirtis. Tokiu būdu netiesiogiai nustatytas ir ankstesnių laikotarpių duomenų perdavimo ataskaitinis laikotarpis, t. y. keturi 2009 m. ketvirčiai. • Nurodyta, kurios valstybės narės turi atlikti ekonominio pagrįstumo tyrimus, skirtus įvertinti, kaip galima rinkti duomenis iš verslo vienetų, kuriuose dirba mažiau nei dešimt darbuotojų[4], kaip numatyta Reglamento (EB) Nr. 453/2008 7 straipsnio 1 dalyje, pateikta šių ekonominio pagrįstumo tyrimų struktūra ir jų pateikimo Komisijai terminas (2010 m. vasario mėn.). • Nurodyta, kurios valstybės narės turi atlikti ekonominio pagrįstumo tyrimus, skirtus įvertinti, kaip galima rinkti NACE 2 red. O, P, Q, R ir S sekcijų duomenis[5], kaip numatyta Reglamento (EB) Nr. 453/2008 7 straipsnio 1 dalyje, pateikta šių ekonominio pagrįstumo tyrimų struktūra ir jų pateikimo Komisijai terminas (2010 m. vasario mėn.). 2.2 Pajėgumų stiprinimas 2008 ir 2009 m. Komisija kartu su valstybėmis narėmis ėmėsi įvairių priemonių siekdama užtikrinti, kad jos galės vykdyti reglamentuose numatytus duomenų teikimo įsipareigojimus. - Subsidijos. Paskelbti du kvietimai teikti paraiškas, po vieną kasmet, kuriuose galėjo dalyvauti tik Europos statistikos sistemos šalys ir kuriais buvo siekiama sukurti pajėgumus, reikalingus teisinei bazei įgyvendinti. Pagrindinis dėmesys buvo skiriamas laisvų darbo vietų verslo vienetuose, kuriuose dirba mažiau nei 10 darbuotojų, duomenų ir NACE 2 red. O, P, Q, R ir S sekcijų duomenų aprėpčiai didinti ir kokybei gerinti. Pasiūlymus pateikė ir finansinę paramą iš Europos Komisijos gavo Austrija, Danija, Malta, Italija, Latvija, Lenkija, Rumunija, Norvegija ir Kroatija. - Praktiniai seminarai. Eurostatas padėjo surengti du metodinius seminarus – 2008 m. gruodžio mėn. Niurnberge (Vokietija) ir 2009 m. lapkričio mėn. Nešatelyje (Šveicarija). Juose aktyviai dalyvavo apie dvidešimt valstybių narių, taip pat Norvegija, Šveicarija ir Izraelis bei tarptautinės organizacijos (Europos centrinis bankas ir OECD). Seminarai buvo skirti keistis geriausios praktikos pavyzdžiais ir patirtimi renkant laisvų darbo vietų statistinius duomenis, ir metodiniams klausimams aptarti. - Darbas valstybėse narėse. Visos valstybės narės nurodė iš esmės galinčios teikti reikalaujamus duomenų rinkinius pirmajam 2010 m. ataskaitiniam ketvirčiui, tačiau tikėtina, kad perduodant pirmojo ataskaitinio laikotarpio duomenis bus susidurta su šiais sunkumais: a) aprėpties problemos; kai kurioms valstybėms narėms bus sunku aprėpti NACE 2 red. O–S sekcijas, ypač O sekciją, ir verslo vienetus, kuriuose dirba mažiau nei 10 darbuotojų; b) išsamių metodinių gairių stoka; c) nepakankamai tikslūs laisvų darbo vietų skaičiaus pagal ekonominės veiklos rūšį įverčiai. Galima tikėtis, kad ilgainiui šių sunkumų nebeliks valstybėms narėms įgavus daugiau patirties renkant laisvų darbo vietų statistinius duomenis ir suderinus duomenų rengimo sistemas. Bendradarbiaudamas su valstybėmis narėmis, Eurostatas parengs aiškias metodines gaires. 2.3 Finansiniai veiksmai 2010 m. Reglamento (EB) Nr. 453/2008 8 straipsnio 1 dalyje teigiama, kad „Pirmaisiais trejais duomenų rinkimo metais valstybės narės gali gauti Bendrijos finansinį įnašą atliekamo darbo sąnaudoms padengti“. Tuo tikslu 2010 m. kovo 24 d. paskelbtas kvietimas teikti paraiškas (tik Europos statistikos sistemos šalims); iš viso paramos gavėjams numatyta skirti 800 000 EUR. 3) Valstybių narių teikiamų statistinių duomenų kokybė Pirmasis ataskaitinis ketvirtis, kurio duomenis šalys privalo pateikti, yra 2010 m. pirmas ketvirtis. Pirmuosius duomenis būtina pateikti iki gegužės 15 d. ir birželio 10 d. Be to, valstybės narės iki 2011 m. rugpjūčio 31 d. turi pateikti išsamias kokybės ataskaitas. Todėl šiuo etapu dar negalima išsamiai įvertinti duomenų kokybės. Kitoje ataskaitoje Europos Parlamentui ir Tarybai, kuri bus teikiama po trejų metų, bus pateiktas išsamus kokybės įvertinimas. Vis dėlto galima atlikti preliminarų įvertinimą naudojant valstybių narių Eurostatui savanoriškai jau perduotus duomenis ir kokybinę informaciją, surinktą rengiantis praktiniams seminarams. Gautų duomenų išsamumo atžvilgiu ketvirto 2009 m. ketvirčio padėtį galima apibendrinti taip: - Aštuoniolika šalių[6] perdavė visus kintamuosius, kurie privalomi pagal reglamentus. - Penkios šalys neperdavė visų kintamųjų, kurie privalomi pagal reglamentus. Atlikusios ekonominio pagrįstumo tyrimus, Ispanija, Prancūzija ir Italija išanalizavo galimybę rinkti trūkstamus kintamuosius. Portugalija neperduoda NACE 2 red. O sekcijos duomenų, o Nyderlandai siunčia tik užimtų darbo vietų visame ūkyje duomenis. - Septynios šalys[7] dar nėra perdavusios laisvų darbo vietų duomenų arba nutraukė[8] jų perdavimą. Vis daugiau valstybių narių laisvų darbo vietų statistinius duomenis platina šalies lygmeniu – skelbdamos pranešimus žiniasklaidai arba duomenis skelbdamos svetainėse. Tai rodo, kad duomenys, šalių manymu, yra pakankamos kokybės juos skelbti plačiajai visuomenei. 4) Europos suvestinių rodiklių kokybė Tik po trejų metų teikiant kitą ataskaitą Europos Parlamentui ir Tarybai bus galima įvertinti Europos suvestinių rodiklių kokybę. Nepaisant to, kadangi kai kurios šalys nerenka ir artimiausiais metais nerinks verslo vienetų, kuriuose dirba mažiau nei dešimt darbuotojų, ar NACE 2 red. O sekcijos informacijos, kurį laiką nebus įmanoma parengti Europos suvestinių rodiklių, aprėpsiančių visų dydžių verslo vienetus ir visas ekonominės veiklos rūšis. Eurostatas tęs diskusijas su valstybėmis narėmis siekdamas užpildyti aprėpties spragas, kad būtų galima parengti Europos suvestinius rodiklius, aprėpiančius visą ūkį. 5) Pagrindinė pažanga ir naujausi pasikeitimai Daugumoje valstybių narių 2009 m. ir 2010 m. pradžioje padaryta tam tikra pažanga. Visos šalys baigė arba netrukus baigs pereiti nuo NACE 1 red. prie NACE 2 red. klasifikatoriaus. 2009 m. Danijoje, Austrijoje ir Norvegijoje parengti visiškai nauji nacionaliniai laisvų darbo vietų tyrimai, kurie leis šalims tenkinti teisės aktų reikalavimus. Ispanijoje ir Prancūzijoje klausimynai pritaikyti taip, kad laisvų darbo vietų sąvoka atitiktų Reglamentą (EB) Nr. 453/2008. Vengrijoje tyrimas išplėstas ir dabar apima verslo vienetus, kuriuose dirba mažiau nei penki darbuotojai. Galiausiai Jungtinė Karalystė tapo pirmąja valstybe nare, galinčia pradėti rengti pagal sezoną išlygintus duomenis. Be to, laisvos darbo vietos apibrėžtis suderinta su reglamente pateikta apibrėžtimi. Todėl laisvų darbo vietų statistiniai duomenys šalyse rengiami taikant suderintą apibrėžtį. 2010 m. pradžioje Eurostatas iš visų atitinkamų valstybių narių, išskyrus Vokietiją, kuri nusprendė rinkti viešojo administravimo duomenis ir todėl jai nereikėjo pateikti ekonominio pagrįstumo tyrimo, gavo ekonominio pagrįstumo tyrimus, kurie privalomi pagal Reglamento (EB) Nr. 453/2008 7 straipsnio 1 dalį. Šiuo metu atliekama išsami dokumentų analizė, tačiau pagrindinės ataskaitų išvados yra tokios: – Austrija: yra tam tikrų problemų dėl NACE 2 red. O–S sekcijų klasifikavimo taikymo įmonių registrui, kurį reikia patobulinti vidutiniu laikotarpiu, tačiau nuo 2010 m. pirmo ketvirčio NACE 2 red. O–S sekcijų duomenys bus teikiami. – Danija: iš ekonominio pagrįstumo tyrimų matyti, kad nėra esminių apribojimų rinkti laisvų darbo vietų įmonėse, kuriose dirba mažiau nei dešimt darbuotojų, ir NACE 2 red. O–S sekcijų duomenis. Nepaisant to, Danija nusprendė atidėti NACE 2 red. O–S sekcijų duomenų rinkimą. Laisvų darbo vietų įmonėse, kuriose dirba mažiau nei dešimt darbuotojų, duomenys bus renkami nuo 2010 m. pirmo ketvirčio. – Prancūzija: ekonominio pagrįstumo tyrimo išvadoje teigiama, kad nuo 2008 iki 2012 m. bus įmanoma rinkti tik metinių laisvų darbo vietų verslo vienetuose, kuriuose dirba mažiau nei dešimt darbuotojų, duomenis. Tikimasi, kad 2013 m. atsiras galimybė apskaičiuoti ketvirtinius laisvų darbo vietų verslo vienetuose, kuriuose dirba mažiau nei dešimt darbuotojų, statistinius duomenis. Taip pat renkami NACE 2 red. R ir S sekcijų bei P ir Q sekcijų privačiojo sektoriaus dalies duomenys. Nebus teikiami ketvirtiniai NACE 2 red. O, P ir Q sekcijų dalių, atitinkančių viešąjį administravimą, duomenys (tik metiniai duomenys nuo 2013 m.). – Ispanija: preliminarus tyrimas parodė, kad yra įmanoma, nors ir sudėtinga bei brangu, rinkti ketvirtinius NACE 2 red. O sekcijos laisvų darbo vietų duomenis ir ataskaitinio laikotarpio (2010 m. pirmo ketvirčio) duomenys bus perduoti. Renkami NACE 2 red. P, Q, R ir S sekcijų duomenys. – Italija: tyrimo išvadoje teigiama, kad visos iki šiol išnagrinėtos pasirinkimo galimybės rinkti verslo vienetų, kuriuose dirba mažiau nei 10 darbuotojų, ir NACE 2 red. O–S sekcijų duomenis, yra ekonomiškai nepagrįstos. Palankiau vertinamos galimybės rinkti NACE 2 red. O–S sekcijų privačiojo sektoriaus dalies duomenis. Bet kuriuo atveju reikia atlikti papildomą analizę, o galutinės išvados bus pateiktos 2010 m. gruodžio mėn. – Malta: pagrindinė tyrimo išvada – NACE 2 red. O–S sekcijų duomenis galima rinkti, o, atsižvelgus į kokybės ir sąnaudų aspektus, rinkti verslo vienetų, kuriuose dirba mažiau nei dešimt darbuotojų, duomenis yra ekonomiškai nepagrįsta. Eurostatas bendradarbiaus su valstybėmis narėmis ir parengs priemonių planus siekdamas kuo labiau išplėsti aprėptį atsižvelgiant į problemas, apibūdintas ekonominio pagrįstumo tyrimuose. 6) Išvados Paskelbus Reglamentą (EB) Nr. 453/2008 patvirtinti du įgyvendinimo reglamentai, kuriuose pateikiama daugiau techninės informacijos. 2008 ir 2009 m. valstybės narės gavo finansinę paramą, skirtą pasirengti ketvirtinių laisvų darbo vietų duomenų per 2010 m. pirmą ketvirtį, perdavimui. Kaip nurodyta Reglamente (EB) Nr. 453/2008, finansinė parama bus teikiama ir 2010–2012 m. 2008 ir 2009 m. surengti du praktiniai seminarai siekiant stiprinti techninius pajėgumus ir dalytis patirtimi laisvų darbo vietų srityje. Dėl šių ir papildomų valstybių narių pastangų 2010 m. pradžioje dauguma jų buvo visiškai arba beveik visiškai pasirengusios vykdyti įsipareigojimus, numatytus teisės aktuose. Tačiau būtina užpildyti likusias aprėpties spragas tam, kad būtų galima parengti Europos suvestinius rodiklius. Teikiant kitą ataskaitą Europos Parlamentui ir Tarybai 2013 m. birželio mėn. bus surinkta smulkesnės informacijos iš nacionalinių kokybės ataskaitų ir oficialia tvarka perduotų duomenų. Tai leis išsamiau įvertinti laisvų darbo vietų ketvirtinių statistinių duomenų kokybę ir aktualumą. [1] OL L 145, 2008 6 4, p. 234. [2] 2008 m. spalio 28 d. Komisijos reglamentas (EB) Nr. 1062/2008, kuriuo įgyvendinamos Europos Parlamento ir Tarybos reglamento (EB) Nr. 453/2008 dėl Bendrijos ketvirtinės statistikos apie laisvas darbo vienas nuostatos dėl sezoninio išlyginimo tvarkos ir kokybės ataskaitų (OL L 285, 2008 10 29, p. 3). [3] 2009 m. sausio 13 d. Komisijos reglamentas (EB) Nr. 19/2009, kuriuo įgyvendinamos Europos Parlamento ir Tarybos reglamento (EB) Nr. 453/2008 dėl Bendrijos ketvirtinės statistikos apie laisvas darbo vietas nuostatos dėl laisvos darbo vietos apibrėžties, duomenų rinkimo ataskaitinių datų, duomenų perdavimo reikalavimo ir ekonominio pagrįstumo tyrimų (OL L 9, 2009 1 14, p. 3). [4] Danija, Prancūzija, Italija ir Malta. [5] Danija, Vokietija, Ispanija, Prancūzija, Italija, Malta ir Austrija. [6] Bulgarija, Čekija, Vokietija, Estija, Graikija, Kipras, Latvija, Lietuva, Liuksemburgas, Vengrija, Malta, Lenkija, Rumunija, Slovėnija, Slovakija, Suomija, Švedija ir Jungtinė Karalystė. [7] Belgija, Danija, Austrija, Airija, Islandija, Norvegija ir Šveicarija. [8] Belgija nustojo perduoti laisvų darbo vietų duomenis 2007 m. 4 ketv.